google/wiki40b huggingface dataset:
Καστανιά Λακωνίας

Ονομασία

Η Καστάνια απαντάται στο ποίημα του Νηφάκη του 1789, στον Ληκ το 1805 ως Kastanitza, στη στατιστική της Exped.Scient. το 1829 ως Καστάνιτζα. Οι Μανιάτες την ονόμαζαν Μικρή Καστάνια ή Καστάνιτσα για να την ξεχωρίζουν απο την Καστάνια της Μεσσηνιακής Μάνης.

Γεωγραφία

Γειτονικά χωριά  το Σελεγούδι, το οποίο βρίσκεται σε απόσταση 5 χλμ νότια, ο Άγιος Νικόλαος, τα Κόκκινα Λουριά και η Μέλισσα (Μαλτσίνα). Η φυσική οχυρωματική της θέση της έδινε το δικαίωμα να είναι ο άγρυπνος φρουρός της περιοχής ενάντια στους Τουρκομπαρδουνιώτες, που λυμαίνονταν την περιοχή της Βαρδούνιας Λακωνίας προεπαναστατικά. 
Τα χωριά Αρχοντικό, Μέλισσα, Κόκκινα Λουριά, Άγιος Νικόλαος, Σελεγούδι και Καστάνια ανήκαν, κατά τη δεύτερη Τουρκοκρατία 1715-1821, στη Μάνη και όχι στα Μπαρδουνοχώρια. Στη Μάνη ανήκαν μόνο τα παραπάνω 6 χωριά που αποτελούσαν την καπετανία του Παναγιώταρου Βενετσανάκη, γιατί σε αυτά ζούσαν μόνο Έλληνες και δεν χτίστηκε ποτέ πύργος Τουρκομπαρδουνιωτών, χωρίζονταν δε από τα υπόλοιπα χωριά από τον ποταμό Σμήνο. Ο Γ. Καψάλης εντάσσει τα χωριά αυτά στα Μπαρδουνοχώρια, αλλά διευκρινίζει ότι υπάγονται στη Μάνη.
Τα Μπαρδουνοχώρια Λακωνίας βρίσκονται σε νευραλγικό σημείο του νομού, αφού είναι ο συνδετικός κρίκος της Σπάρτης με την Μάνη.
Λιούμπος Κάμεναρ

Συλλογική καριέρα

Ο Κάμεναρ πραγματοποίησε τα πρώτα του βήματα στον χώρο του ποδοσφαίρου με την ομάδα της γενέτειράς του Σπαρτάκ Τρνάβα. Πέρασε από όλες τις ηλικιακές κατηγορίες του συλλόγου, μέχρι που έφτασε στην πρώτη ομάδα του συλλόγου, όπου πραγματοποίησε συνολικά πέντε εμαφνίσεις. 
Τον Φεβρουάριο του 2005, υπέγραψε συμβόλαιο συνεργασίας με την Αρτμέντια Πετρζάλκα και από την πρώτη του κιόλας σεζόν εκεί, κατέκτησε το πρώτάθλημα αν και δεν ήταν βασικός τερματοφύλακας της ομάδας, αγωνιζόμενος μόλις σε έναν αγώνα. Προκρίθηκε με την ομάδα της Αρτμέντια στην φάση των ομίλων του Τσάμπιονς Λιγκ της σεζόν 2005-06, αλλά δεν είχε την ευκαιρία να αγωνιστεί εκεί. Καθιερώθηκε ως βασικός τερματοφύλακας της Αρτμέντια στο δεύτερο μισό της σεζόν 2005–06, όταν ο Γιουράι Κόμπεϊ αναγκάστηκε να μπει στο χειρουργείο λόγω όγκου στον εγκέφαλο.
Κατέκτησε και πάλι το εγχώριο πρωτάθλημα την σεζόν 2007–08. 
Στις 2 Ιουλίου 2009, ο 22χρονος τότε κάμεναρ εγκατέλειψε την Αρτμέντια Πετρζάλκα προκειμένου να υπογράψει πενταετές συμβόλαιο συνεργασίας με την γαλλική ΦΚ Ναντ. Αγωνίστηκε σε 35 αγώνες στην διάρκεια της πρώτης του σεζόν, τερματίζοντας στην 15η θέση του πρωταθλήματος με την Ναντ. Την επόμενη σεζόν έχασε την θέση βασικού στην ομάδα και υποχρεώθηκε να αποχωρήσει για έξι μήνες ως δανεικός για την Σίβασπορ. Εκεί πραγματοποίησε μόλις μία εμφάνιση, απέναντι στην Μανίσασπορ. Τον Ιούνιο του 2011, υπέγραψε ως δανεικός με την Σπάρτα Πράγας. Αγωνίστηκε σε 11 αγώνες με τις ρεζέρβες της Σπάρτα. Στις 21 Ιανουαρίου 2012, υπέγραψε συμβόλαιο εξάμηνου δανεισμού του με οψιόν αγοράς με την ομάδα της γενέτειράς του, Σπαρτάκ Τρνάβα. Ο Κάμεναρ μεταγράφηκε ως δανεικός για έναν χρόνο στη Σέλτικ Γλασκώβης στις 31 Αυγούστου 2012 με οψιόν οριστικής του μεταγραφής, εφόσον αυτός ικανοποιήσει με τις εμφανίσεις του.

Διεθνής Καριέρα

Ο Λιούμπος αγωνίστηκε στον πρώτο του διεθνή αγώνα με την Σλοβακία σε μια νίκη με 3-1 για τα προκριματικά του Παγκοσμίου Κυπέλλου 2010 επί του Αγίου Μαρίνου στις 11 Οκτωβρίου 2008.
Ρούπερτ του Τεκ

Βιογραφία

Ήταν ο μόνος γιος του Αλεξάνδρου πρίγκιπα του Τεκ (μετέπειτα κόμη του Άθλοουν) και της Αλίκης των Βέττιν-Σαξονίας-Κόμπουρκ & Γκότα, κόρης του Λεοπόλδου δούκα του Ώλμπανυ (γιου της Βικτωρίας της Βρετανίας).
Ο Ρούπερτ-Αλέξανδρος-Γεώργιος γεννήθηκε στο κάστρο Ουίνδσορ. Έπασχε από αιμο(ρο)φιλία, όπως η Αλίκη, ο Λεοπόλδος και η Βικτώρια. Σπούδασε στο Κολέγιο Τρίνιτυ του Κέιμπριτζ. Το 1917 ξεκίνησε ο Α΄ Παγκόσμιος Πόλεμος· ο Γεώργιος Ε΄ αποποιήθηκε τους τίτλους του στη Γερμανία και ζήτησε από τα μέλη της β. οικογένειας να κάνουν το ίδιο. Το όνομα του Οίκου των Βέττιν-Σαξονίας-Κόμπουρκ & Γκότα άλλαξε σε Ουίνδσορ, ο Αλέξανδρος έλαβε τον τίτλο του κόμη του Άθλοουν και ο Ρούπερτ έγινε υποκόμης του Τρέματον (περιοχή της Κορνουάλης).
Στις 1 Απριλίου 1928 οδηγούσε στη Γαλλία με δύο φίλους του, όταν πήγε να προσπεράσει το μπροστά αμάξι. Το δικό του χτύπησε σε δένδρο και ανατράπηκε· ο ένας φίλος του απεβίωσε και ο Ρούπερτ μεταφέρθηκε στο νοσοκομείο με ελαφρό κάταγμα κρανίου. Είχε ενδοεγκεφαλική αιμορραγία και δεν ανέκαμψε. Απεβίωσε σε δύο εβδομάδες και τάφηκε στο Β. Κοιμητήριο του Φρόγκμορ. Το 1910 είχε αποβιώσει ο μικρότερος αδελφός του έξι μηνών και ο τίτλος του κόμη του Άθλοουν εξαλείφθηκε το 1957, που απεβίωσε ο Αλέξανδρος.
Σέρτζιο Εσπινόζα

Μετά το ποδόσφαιρο

Εγκαταστάθηκε μόνιμα στην Ελλάδα, δημιούργησε οικογένεια με Ελληνίδα σύζυγο και όταν σταμάτησε το ποδόσφαιρο εργάστηκε ως προπονητής σε τοπικά σωματεία.
Έρωτας και Τιμωρία

Υπόθεση

Η Γιασεμίν, μια νεαρή κοπέλα, εργάζεται σε διαφημιστική εταιρία κι ετοιμάζεται να παντρευτεί, όταν, πιάνει τον αρραβωνιαστικό της, Μεχμέτ, να την απατά με την καλύτερή της φίλη. Εκείνος, ρίχνει στην ίδια την ευθύνη για την απιστία του... Απογοητευμένη, χάνει την πίστη της στις αρχές με τις οποίες μεγάλωσε και καταλήγει να κάνει έρωτα με τον πρώτο άντρα που συναντά σ' ένα μπαρ, τον Σαβάς. Το ίδιο βράδυ, μετανιωμένη, εξαφανίζεται από το πλάι του, αφήνοντάς τον με ένα σωρό ερωτηματικά... Αν και η Γιασεμίν νομίζει ότι ο Σαβάς είναι μπάρμαν, στην πραγματικότητα πρόκειται για τον γόνο μιας μεγάλης οικογένειας στο χώρο των επιχειρήσεων, ο οποίος μέχρι πρότινος ζούσε στο εξωτερικό. Στην Τουρκία ήρθε για το γάμο του αδελφού του, ο οποίος παντρεύεται την Τσιτσέκ, για να σταματήσει μια αιματηρή βεντέτα ανάμεσα στις δυο οικογένειες... Όταν ο αδελφός κι ο πατέρας του σκοτώνονται σε αυτοκινητιστικό δυστύχημα, ο Σαβάς είναι αναγκασμένος να παντρευτεί την Τσιτσέκ για να μην αφυπνιστεί η βεντέτα. Η Γιασεμίν αγνοεί τι συμβαίνει στη ζωή του άγνωστου άντρα που σημάδεψε τη ζωή της για πάντα... O Μεχμέτ τής ζητά να του δώσει μια δεύτερη ευκαιρία, ενώ η συμπεριφορά του αφεντικού της, Μπορά, δημιουργεί νέες επιπλοκές στη ζωή της. H Γιασεμίν, όμως, έχει πιο σοβαρά θέματα που την απασχολούν...

Προβολή στην Ελλάδα

Η σειρά ξεκίνησε να προβάλλεται στην Ελλάδα στις 26 Σεπτεμβρίου 2011 από τον τηλεοπτικό σταθμό Mega Channel, σημειώνοντας ποσοστό τηλεθέασης 27,3%. Το τελευταίο επεισόδιο προβλήθηκε στις 16 Μαρτίου 2012 σημειώνοντας ποσοστό τηλεθέασης 48,8%, χτυπώντας ρεκόρ τηλεθέασης στην ιστορία των Τουρκικών σειρών στην Ελλάδα. Το μεγαλύτερο ποσοστό τηλεθέασης ήταν το ποσοστό του τελευταίου επεισοδίου. Ο τηλεοπτικός σταθμός Mega Channel, από όπου προβαλλόταν η σειρά, προέβαλε τη σειρά μόνο μία ώρα, διπλασιάζοντας τον αριθμό επεισοδίων από 62, που ήταν ο αρχικός αριθμός τους, σε 123. Αυτό συνέβη και συμβαίνει με όλες τις τουρκικές σειρές του Mega Channel, εκτός από Τα σύνορα της αγάπης.
Άργης Κόρακας

Βιογραφία

Γεννήθηκε το 1888 στην Ξάνθη ή, κατά άλλη πηγή, στο Ροδολίβο της σημερινής περιφερειακής ενότητας Σερρών. Σε μικρή ηλικία ακολούθησε τον πατέρα του, που ήταν δάσκαλος, αρχικά στον Πύργο της Ανατολικής Ρωμυλίας και την Αγχίαλο όπου έμαθε τα πρώτα γράμματα στα εκεί Ελληνικά σχολεία. Φοίτησε στο Ζαρίφειο Ελληνικό Γυμνάσιο της Φιλιππούπολης (σήμερα εντός της Βουλγαρίας) και στο Ελληνικό Γυμνάσιο της Αδριανούπολης (σήμερα στην Τουρκία). Επέστρεψε στην Ελλάδα στις αρχές του 20ου αι. με την ανταλλαγή πληθυσμών. Έζησε για ένα χρόνο στην Κωνσταντινούπολη και μετά επί τρία χρόνια στην Αρτάκη της Κυζίκου και την Αμισό του Πόντου όπου μαζί με τον πατέρα του δούλεψε ως δάσκαλος. Στην Αμισό αρθρογραφούσε στην εφημερίδα "Άγκυρα". Μετά τους Βαλκανικούς πολέμους κατέβηκε στην Αθήνα όπου σπούδασε στη Νομική Σχολή Αθηνών και εργάστηκε στην "Ακρόπολη" του Βλάση Γαβριηλίδη. Εργάστηκε στο Υπουργείο Συγκοινωνίας και στο Υπ. Σιδηροδρόμων και Αυτοκινήτου.

Γνώριζε πολύ καλά τη βουλγαρική γλώσσα και μετέφρασε στα ελληνικά τα έργα σύγχρονων Βουλγάρων συγγραφέων, όπως των Βάζωφ, Ελίν Πελίν, Γιόφκωφ, Γεώργη Ράιτσεφ κ.ά., έργο για το οποίο τιμήθηκε με παράσημο (Σταυρό) του "Βασιλικού Τάγματος του Αγ. Αλεξάνδρου" από τον βασιλέα Μπόρις της Βουλγαρίας το 1940.
Τα έργα του δεν θεωρούνται μεγάλης φιλολογικής σημασίας αλλά ορισμένα, όπως το «Αναμνήσεις από την Παληάν Αγχίαλο», περιέχουν χρήσιμες ιστορικές πληροφορίες.
Πέθανε το 1940.
Ελληνοφρένεια (ραδιοφωνική εκπομπή)

Ιστορικό

Στις 3 Φεβρουαρίου 1999, η Ελληνοφρένεια μεταδόθηκε για πρώτη φορά, ως ένθετο στην πρωινή ζώνη του ΣΚΑΪ. Την εκπομπή παρουσίαζε ο Θύμιος Καλαμούκης, ο οποίος έκανε σχολιασμό της επικαιρότητας σε τρία λεπτά. Η εκπομπή είχε απήχηση στο ραδιοφωνικό κοινό, με αποτέλεσμα να προβιβαστεί σε ωριαία. Το 2001, η ώρα έναρξης της εκπομπής καθιερώνεται στις 13:00, παραμένοντας σε αυτή τη θέση του προγράμματος των σταθμών που τη μεταδίδουν έως σήμερα.
Το 2003 εντάχθηκε στην σατιρική εκπομπή ο Αποστόλης Μπαρμπαγιάννης, ο άνθρωπος που βρίσκεται πίσω από τις τηλεφωνικές γραμμές συνομιλώντας με τους ακροατές, γνωστό για τις φάρσες του σε πολιτικούς, υπουργεία αλλά και σε ανύποπτους πολίτες που καλούσαν στο τηλεφωνικό κέντρο του εκάστοτε σταθμού από τον οποίον μεταδιδόταν η εκπομπή. Η Ελληνοφρένεια έφερνε αύξηση στις ακροαματικότητες του ΣΚΑΪ  (το ίδιο συνέβαινε και στον Real). Το Μάιο του 2011 διακόπηκε η μετάδοση της εκπομπής από τη ραδιοτηλεοπτική συχνότητα του ΣΚΑΪ και ένα μήνα αργότερα, η ραδιοφωνική Ελληνοφρένεια μετακινήθηκε στον Real FM 97.8 του ομίλου Χατζηνικολάου και Κουρή όπου συνεχίζει μέχρι και σήμερα.
Το περιεχόμενο της εκπομπής αποτελεί μοντάζ δηλώσεων πολιτικών, δημοσιογράφων αλλά και απλών πολιτών, με σκοπό να προκαλέσουν το γέλιο αλλά και να θίξουν καταστάσεις σατιρίζοντας. Οι μονταρισμένες δηλώσεις παρεμβάλλονται από σχολιασμό του Θύμιου Καλαμούκη και την «Ώρα του Λαού», δηλαδή φάρσες σε ανυποψίαστους πολίτες που τηλεφωνούν στα στούντιο του Real στο Μαρούσι, κατά τη διάρκεια της εκπομπής, στων οποίων τις κλήσεις απαντά ο Μπαρμπαγιάννης. 
Τον Ιούλιο του 2019, η εκπομπή ολοκλήρωσε τη συνεργασία της με τον Real FM 97.8, και ένα μήνα αργότερα μετακινήθηκε στον σταθμό Παραπολιτικά 90.1 FM.

Ώρες μετάδοσης

Η ραδιοφωνική Ελληνοφρένεια ήταν στον αέρα από το ραδιόφωνο του ΣΚΑΪ κάθε Δευτέρα έως Παρασκευή από τις 13:00 μέχρι τις 14:00. Οι τελευταίες εκπομπές μεταδόθηκαν την Παρασκευή 27 Μαΐου 2011 και από τον Ιούνιο του 2011 μέχρι το καλοκαίρι του 2019 η ραδιοφωνική Ελληνοφρένεια μεταδίδονταν στον Real FM 97.8 κάθε Δευτέρα έως Παρασκευή 13:00 με 14:00 το μεσημέρι, σε επανάληψη 19:00 με 20:00 το βράδυ και τα Σαββατοκύριακα τα Best of των προηγούμενων εκπομπών 17:00 με 18:00 το απόγευμα.
Ευστράτιος Ντελάρωφ

Μνήμη

Αριθμός τοπωνυμίων φέρει το όνομά του Ντελάρωφ, συμπεριλαμβανομένων των Νήσων Ντελάρωφ και του Κόλπου Ντελάρωφ . Το όνομα Ντελάρωφ φέρουν μεταγωγικά πλοίο του στρατού των ΗΠΑ και η πόλη-φάντασμα Ούνγκα στην Αλάσκας ονομάστηκε αρχικά Ντελάρωφ.
Εθνόσημο της Ουρουγουάης

Το εθνόσημο της Ουρουγουάης καθιερώθηκε για πρώτη φορά με νόμο στις 19 Μαρτίου 1829. Αποτελείται από ένα ελλειψοειδές σχήμα, που χωρίζεται σε 4 ίσα τμήματα και που στέφεται από έναν ανατέλλοντα χρυσό ήλιο, το λεγόμενο «Ήλιο του Μαΐου». Ο ήλιος αυτός συμβολίζει το ξύπνημα του ουρουγουανικού έθνους. Το ελλειψοειδές σχήμα περιβάλλεται από δυο κλαδιά ελιάς, που αντιπροσωπεύουν την ειρήνη και τα οποία ενώνονται στο κάτω μέρος με μια μπλε κορδέλα.
Στο πάνω αριστερό τέταρτο βρίσκεται μια ζυγαριά, σύμβολο ισότητας και δικαιοσύνης, σε γαλάζιο φόντο. Στο πάνω δεξιά μέρος βρίσκεται το Cerro de Montevideo (Λόφος του Μοντεβιδέο) με το φρούριό του πάνω στην κορυφή (σύμβολο σθένους) σε ασημένιο φόντο. Κάτω αριστερά, επίσης σε ασημί φόντο, υπάρχει ένα άλογο που καλπάζει, το οποίο συμβολίζει την ελευθερία. Στο κάτω δεξιά τέταρτο βρίσκουμε το βόδι, σύμβολο αφθονίας, σε μπλε φόντο.
Χαλίτ Εργκέντς

Βιογραφία

Γεννήθηκε στις 30 Απριλίου 1970 στην Κωνσταντινούπολη από Τούρκο πατέρα και Αλβανή μητέρα. Τελείωσε το Γυμνάσιο της Ανατολίας και το 1989 αποφοίτησε από το Τμήμα Ναυπηγικής και Θαλάσσιων Επιστημών. Το ίδιο έτος γράφτηκε στο Τμήμα Όπερας και Μουσικού Θεάτρου. Η σταδιοδρομία του ξεκίνησε με συμμετοχές σε μιούζικαλ και όπερα και έλαβε μέρος σε πολλές παραστάσεις. Επίσης έχει πάρει μέρος σε πολλές τηλεοπτικές σειρές και κινηματογραφικές σειρές. Ο ρόλος του στην σειρά Χίλιες και Μία Νύχτες τον καθιέρωσε στην τηλεόραση. Είναι παντρεμένος με την επίσης ηθοποιό Μπεργκιουζάρ Κορέλ. Οι δυό τους γνωρίστηκαν στα γυρίσματα του Χίλιες και Μία Νύχτες και παντρεύτηκαν στις 7 Αυγούστου 2009, ενώ απόκτησαν το πρώτο τους παιδί, τον Αλί, τον Φεβρουάριο του 2010.

Προσωπική Ζωή

Ο Χαλίτ Εργκέντς παντρεύτηκε το 2007 με το μοντέλο Γκιζέμ Σοϊσαλί, αλλά χώρισαν το 2008 για τη Μπεργκιουζάρ Κορέλ.
Δημοσθένης Ταμπάκος

Βιογραφικό

Ο παγκόσμιος πρωταθλητής στους κρίκους, Δημοσθένης Ταμπάκος γεννήθηκε στις 12 Noεμβρίου του 1976 στη Θεσσαλονίκη, κατάγεται όμως από τη Δρακότρυπα Καρδίτσας. Απόφοιτος ΤΕΦΑΑ. Έχει ύψος 1,63μ. Ο ίδιος είναι Αξιωματικός Πολεμικής Αεροπορίας.

Προσωπική ζωή

Ο Δημοσθένης Ταμπάκος είναι παντρεμένος με την Αναστασία Δόντη και κατοικούν στην Αθήνα.

Καριέρα

Η ενασχόληση του με την γυμναστική έγινε στα 9 του χρόνια. Το 1983, όμως, ξεκινάει από τον Σπάρτακο Θεσσαλονίκης και στις αρχές της δεκαετίας του ΄90 πρωτοεμφανίζεται σε αγώνες και από τότε χρόνο με το χρόνο άρχισε να ανεβαίνει και ένα σκαλί ψηλότερα προς την παγκόσμια αναγνώριση. Έχει αγωνιστεί στον πλάγιο ίππο, στο σύνθετο ατομικό και στο μονόζυγο, καταλήγοντας στο αγώνισμα των κρίκων.
Γκέμπχαρτ του Σούπλινμπουργκ

Βιογραφία

Ήταν γιος του Μπέρνχαρτ κόμη του Σούππλινμπουργκ (απεβ. π. 1069) και της Ίντας του Κέρφουτ. Περί το 1052 διαδέχθηκε τον πατέρα του στο Χάρτσγκαου & Νόρττυρινγκαου της Βεστφαλίας.
Έκανε γάμο με τη Χέντβιχ του Φόρμπαχ, κληρονόμο του κάστρου Σύππλινγκενμπουργκ. Σύμφωνα με το Παγκόσμιο Σαξονικό Χρονικό είχε να αντιμετωπίσει την αντίσταση των αντίπαλων κομήτων του Γκόσεκ, συγγενών του Αδαλβέρτου αρχιεπισκόπου του Αμβούργου, ο οποίος ακύρωσε τον γάμο.
Όπως πολλοί Σάξονες ευγενείς, ο Γκέμπχαρτ ακολούθησε την Εξέγερση των Σαξόνων των Όθωνα κόμη του Νόρτχαϊμ και Μπούρχαρτ Β΄ επισκόπου του Χάμπερστατ εναντίον του Ερρίκου Δ΄  των Σαλίων βασιλιά της Γερμανίας. Στη μάχη του Λάνγκενσαλτσα το 1075 σκοτώθηκε από τις δυνάμεις του βασιλιά.
Ο γιος του γεννήθηκε μετά το τέλος του ή λίγο πριν.
Α.Ε.Κ. Καλαμάτας

Κολύμβηση (ιστορικό τμήμα)

Εκτός από ποδοσφαρικό τμήμα, το 1948 αναφέρεται η ύπαρξη και κολυμβητικού τμήματος, το οποίο μαζί με τα Πράσινα Πουλιά, τον Απόλλωνα και το Ν.Ο. Καλαμάτας διοργάνωσαν στις 17/7/48 στην Καλαμάτα τους κολυμβητικούς αγώνες "Α΄ Ακροπόλεια", με χορηγό την εφημερίδα "Ακρόπολις".

Στη Β΄ Εθνική

Μεταπολεμικά, πρωταγωνίστησε αρκετές φορές το τοπικό πρωτάθλημα. Το 1964 πήρε τον τίτλο της Ε.Π.Σ. Μεσσηνίας και κατάφερε να κερδίσει την προαγωγή της στο πρωτάθλημα Β΄ Εθνικής 1964-65. Αυτή υπήρξε η σημαντικότερη επιτυχία στην ιστορία του συλλόγου και η μοναδική που έπαιξε σε εθνική κατηγορία.
Τερμάτισε στην 14η θέση μεταξύ 16 ομάδων, με 46 β. (7 ν.-3 ισ.-20 ήτ., 30-60 γκολ) και υποβιβάστηκε. Άλλωστε υποβιβάζονταν επτά ομάδες. Παρά τον υποβιβασμό της πέτυχε ορισμένες εντυπωσιακές νίκες, όπως το 4-1 επί του Αβέρωφ Ιωαννίνων, το 4-1 απί του Φοίβου Κρεμαστής Ρόδου και το 3-0 επί του ΑΟ Τρίπολης.

Μπάσκετ

Κατά την τρέχουσα αγωνιστική περίοδο, 2012-13, η ΑΕΚ Καλαμάτας έλαβε μέρος στο Πρωτάθλημα της Γ' Κατηγορίας Ανδρών που διοργανώνει η Ε.ΚΑ.Σ.ΚΕ.ΝΟ.Π., ολοκληρώνοντας τις αγωνιστικές της υποχρεώσεις στην 5η θέση του βαθμολογικού πίνακα του Β' Ομίλου.
Ελένη Μενεγάκη

Πρώιμα Χρόνια

Γεννήθηκε στις 29 Οκτωβρίου 1969 στην Αθήνα και μεγάλωσε στον Κολωνό Αττικής (αν και κατάγεται από το Ηράκλειο Κρήτης).

Τηλεόραση

Ξεκίνησε τη καριέρα της ως παρουσιάστρια το 1991, από το κανάλι MEGA και την εκπομπή, «Κοκτέιλ», στο πλευρό του Ιάσωνα Τριανταφυλλίδη. Έπειτα, το 1992, έκανε ένα πέρασμα από τις σειρές «Αχ Ελένη» και «Τα Μπακούρια» ενώ συμμετείχε και στο τηλεπαιχνίδι «Mega Banca» ως συμπαρουσιάστρια του Γιώργου Πολυχρονίου για δύο σεζόν.
Το 1995, υπέγραψε συμβόλαιο με το κανάλι ΑΝΤ1 και πρωταγωνίστησε για μια σεζόν στη σειρά «Πάτερ ημών» μαζί με τον Κώστα Καρρά. Επίσης, ξεκίνησε να παρουσιάζει την ψυχαγωγική εκπομπή «Πρωινός καφές», η οποία την ανέδειξε ως παρουσιάστρια και κράτησε δέκα χρόνια. Παράλληλα παρουσίαζε και τα «Καλλιστεία ΑΝΤ1» ενώ έκανε guest στις σειρές «Καραμπόλα» (1997) και «Νταντά για όλες τις δουλειές» (1998).
Το 2005, πήρε μεταγραφή για το κανάλι ALPHA και ανέλαβε τη παρουσίαση της πρωινής ψυχαγωγικής εκπομπής «Καφές με την Ελένη», η οποία ολοκληρώθηκε σε έξι σεζόν. Από το 2011 μέχρι σήμερα, παρουσιάζει την μεσημεριανή ψυχαγωγική εκπομπή «Ελένη» ενώ έχει εμφανιστεί ως guest στις σειρές «Από άλλο ανέκδοτο» (2014) και «Μην αρχίζεις τη μουρμούρα» (2017).

Διαφημίσεις - Καμπάνιες - Συνεργασίες

Έκανε το πρώτο της διαφημιστικό, το 1990, για την εταιρία καφέ «Melita». Την ίδια χρονιά έπαιξε και σε διαφημιστικό σποτ της εταιρίας σαπουάν «ULTREX». Το 1992, έπαιξε στις διαφημίσεις δύο εταιριών. Της «Knorr» για το risonatto και της εταιρίας «Το Λαμπερό» για την προώθηση λαδιού σόγιας. Το 1993, εμφανίστηκε σε διαφήμιση για το καθαριστικό τζαμιών «Famozo» ενώ το 1998, προωθούσε το κέντρο αδυνατίσματος Πρίνου. Τη σεζόν 2003-2004 έγινε το κεντρικό πρόσωπο της εταιρίας με σαμπουάν «LUX».
Τη σεζόν 2010-2011 ήταν το κεντρικό πρόσωπο της εταιρίας «Olay» για την προώθηση της νέας κρέμας προσώπου ενώ τη σεζόν 2014-2015 συμμετείχε στη καμπάνια του οργανισμού «Άλμα Ζωής» για τη πρόληψη καρκίνου του μαστού. Από το 2015 μέχρι σήμερα, συνεργάζεται με την εταιρία περιποίησης μαλλιών «L'Oreal Paris Greece» και είναι το κεντρικό πρόσωπο για τις βαφές μαλλιών. Επίσης, από το 2018 συνεργάζεται και με την εταιρία «ΦΑΓΕ» για το γιαούρτι «Αγελαδίτσα».

Προσωπική ζωή

Έχει κάνει τρεις γάμους. Ο πρώτος έγινε το 1989, με τον επιχειρηματία Σταύρο Γαρδέρη, αλλά ένα χρόνο αργότερα χώρισαν. Ο δεύτερος, έγινε το 2001, με τον πρώην διευθυντή προγράμματος του ΑΝΤ1, Γιάννη Λάτσιο, με τον οποίο ξεκίνησαν τη σχέση τους το καλοκαίρι του 1997. Το ζευγάρι πήρε διαζύγιο το 2010 και λίγο αργότερα, εκείνη γνώρισε τον επιχειρηματία Μάκη Παντζόπουλο, με τον οποίο παντρεύτηκε πέντε χρόνια μετά.
Δικαστικά έξοδα

Ως δικαστικά έξοδα θεωρούνται οι υποχρεωτικά καταβαλλόμενες δαπάνες από τους διαδίκους προς διεξαγωγή της δίκης.
Τα έξοδα αυτά είναι το χαρτόσημο, το παράβολο, το αγωγόσημο και αμοιβές δικηγόρων, κλητήρων κλπ. Τα δικαστικά έξοδα καταλογίζει το δικαστήριο στους διαδίκους κατά την κρίση του. Συνήθως καταλογίζονται στον ηττηθέντα διάδικο, σε περιπτώσεις όμως που η έκβαση της δίκης ήταν δικαιολογημένα αμφίβολη εξ αρχής, μπορεί το δικαστήριο να τα κατανείμει έξ ίσου στους διαδίκους. Προσβολή απόφασης με ένδικο μέσο μόνο για την κατανομή των δικαστικών εξόδων δεν επιτρέπεται. Αν κάποιος βρίσκεται σε οικονομική αδυναμία, μπορεί να χρησιμοποιήσει το ευεργέτημα της πενίας και να απαλλαγεί από την υποχρέωση καταβολής δικαστικών εξόδων.
Μύρων Μ. Ξυλούρης

Πρώτα χρόνια - σπουδές

Αποφοίτησε από το Γυμνάσιο Αρρένων του Ηρακλείου το 1929.

Ελληνοϊταλικός Πόλεμος

Κατά τον ελληνοϊταλικό πόλεμο πολέμησε με άλλους Κρήτες στο 44ο Σύνταγμα Πεζικού, στο 3ο τάγμα, στα βουνά Τρεμπεσίνα και Σεντέλι της Αλβανίας. Στις χειρόγραφες ανέκδοτες σημειώσεις του αναφέρει ότι πάρα πολλοί στρατιώτες πέθαιναν από κρυοπαγήματα εξαιτίας του χιονιού και του δριμύ ψύχους που επικρατούσε σ'αυτά τα βουνά.Μόνο όσοι έβγαζαν τα υποδήματα τους κατά την διάρκεια της νύχτας και έτριβαν τα γυμνά τους πόδια στο χιόνι γλύτωσαν από τα κρυοπαγήματα.Επίσης λόγω του συνεχούς τριψίματος που έκαναν οι οπλίτες στο σώμα τους εξαιτίας των ψειρών που είχαν πάνω τους,ζέσταιναν το σώμα τους και δεν πάγωναν.Τις σκηνές τις περισσότερες φορές τις έδεναν σε χέρια και πόδια νεκρών στρατιωτών,εφόσον το χιόνι είχε σκεπάσει τα πάντα και δεν υπήρχαν κλαδιά και ξύλα για να φτιάξουν πασσάλους.
Σε μια μάχη που έλαβε χώρα στη χιονισμένη κορυφογραμμή Πούντανορντ, την 13η Φεβρουαρίου 1941, στην οποία τα ελληνικά στρατεύματα δεν είχαν αρκετά όπλα και πολεμοφόδια, σε επίθεση ενάντια στους Ιταλούς δέχθηκε μια σφαίρα στο κράνος χωρίς να τραυματιστεί. Στη συνέχεια επιτέθηκε με αυτοσχέδιο όπλο ένα ξύλο στον Ιταλό που τον είχε πυροβολήσει και αφού τον σκότωσε του πήρε τα όπλα και συνέχισε τη μάχη.Όταν το μέτωπο έπεσε κατέβηκε λαθραία με ένα καΐκι τον Ιούλιο του 1941 στον κόλπο της Αγίας Πελαγίας.

Αντιστασιακή δράση

Τον Ιούνιο του 1941 ο Αρχηγός Εθνικής Αντίστασης Αντώνης Γρηγοράκης ή «Σατανάς». τον όρκισε και τον όρισε υπεύθυνο του πολιτικού σκέλους της νεοσύστατης αντιστασιακής ομάδας,υπεύθυνο για την καθοδήγηση προπαγάνδας και ασφάλειας.Έλαβε μέρος σε πολλές επιχειρήσεις της οργάνωσης εξόντωσης Γερμανών και Ελλήνων δοσίλογων όπως των Τζουλιάδων, οι οποίοι ήταν οι επικεφαλής του "Σώματος Κυνηγών" Φριτς Σούμπερτ στην Κρήτη.
Για τον αγώνα που έδωσε μαχόμενος για την απελευθέρωση του ελληνικού λαού από το γερμανικό ζυγό, του απονεμήθηκε μετάλλιο ανδρείας από το ελληνικό κράτος καθώς και τιμητικό δίπλωμα από τον ανώτατο διοικητή της βρετανικής κοινοπολιτείας και των συμμαχικών δυνάμεων στην περιοχή της μεσογείου (1939-1945) στρατάρχη Χάρολντ Αλεξάντερ, με αριθμό διπλώματος 21072. Επίσης κατέγραψε το ιστορικό της καταστροφής του ιστορικού χωριού του Κρουσώνα από τους Γερμανούς.
Άγιος Πέτρος, Αντίγκουα και Μπαρμπούντα

Γεωγραφία

Ο Άγιος Πέτρος βρίσκεται νότια της Αντίγκουα και Μπαρμπούντα και βόρεια της Αντίγκουα. Συνορεύει στα βορειοδυτικά με τον Άγιο Γεώργιο, στα νοτιοδυτικά με τον Άγιο Ιωάννη, στα νότια με τον Άγιο Παύλο και στα νοτιοανατολικά με τον Άγιο Φίλιππο. Συμπεριλαμβάνει τα νησιά Γουιάνα, Γκρέιτ Μπερντ και 8 ακόμα μικρά νησάκια, καθώς και το ποτάμι Μέρσερς Κρηκ.
Διοργανώσεις Ε.Π.Σ. Αθηνών 1977–78

Το Πρωτάθλημα της ΕΠΣ Αθηνών την περίοδο 1977-78 διεξήχθη σε τρεις κατηγορίες με δύο ή τρεις ομίλους η κάθε μία. Πρωταθλητής αναδείχθηκε ο Α.Π.Ο. Ρουφ που ανέβηκε στη Εθνική Ερασιτεχνική κατηγορία. Την άνοδο κέρδισε και ο δευτεραθλητής Α.Ο. Πετραλώνων. Η δημιουργία της μόνιμης Εθνικής Ερασιτεχνικής κατηγορίας ως τρίτη τη τάξει κατηγορία από τη σεζόν αυτή, υποβίβασε το κάποτε πανίσχυρο αθηναϊκό πρωτάθλημα στο τέταρτο επίπεδο μετά τις τρεις εθνικές κατηγορίες και το αποδυνάμωσε κι άλλο, αφού εκτός από τις ομάδες Α΄ και Β΄ Εθνικής έξι ακόμα αθηναϊκές ομάδες εντάχθηκαν στη νέα κατηγορία.